Štatút Ceny Andreja Kmeťa

Ministerstvo kultúry Slovenskej republiky (ďalej len „ministerstvo“) pri príležitosti 100. výročia úmrtia zakladateľa slovenského múzejníctva Andreja Kmeťa, v snahe podnietiť aktivity a sústavné zvyšovanie odbornej úrovne múzejnej a galerijnej činnosti v Slovenskej republike, s cieľom individuálne oceniť fyzické osoby za rozvoj, ochranu a záchranu kultúrneho dedičstva a v súlade s čl. IV. ods. 2 písm. c) bod 5 Organizačného poriadku Ministerstva kultúry Slovenskej republiky č. 2544/2007-40/15700  vydáva tento Štatút Ceny Andreja Kmeťa

Článok I

(1)	Cena Andreja Kmeťa (ďalej len „cena“) je čestné uznanie za aktívnu odbornú činnosť, ktorou sa fyzické osoby významnou mierou podieľajú a prispievajú k rozvoju, ochrane, uchovaniu a využívaniu kultúrneho dedičstva.
(2)	Cena sa udeľuje najmä za :
a)	vedecké práce významne pomáhajúce odbornému rastu slovenského múzejníctva a galerijníctva, etnografie a folkloristiky;
b)	celoživotnú, resp. mnohoročnú odbornú prácu v múzejníctve a galerijníctve alebo v oblasti etnografie a folkloristiky;
c)	aktivitu, prispievajúcu k rozvoju, ochrane, uchovaniu a využívaniu kultúrneho dedičstva.
Článok II

(1)	Cenu udeľuje minister kultúry Slovenskej republiky (ďalej len „minister“) každoročne k 18. máju pri príležitosti Medzinárodného dňa múzeí.
(2)	Súčasťou ceny je diplom a plaketa. 
(3)	Udelenie ceny sa zverejňuje v dennej a odbornej tlači.

Článok III

(1)	Návrhy na udelenie ceny predkladajú ministerstvu Zväz múzeí na Slovensku, Rada galérií Slovenska, Rada na ochranu nehmotného kultúrneho dedičstva (ďalej len „poradný orgán“) a vecný útvar ministerstva s pôsobnosťou v ochrane kultúrneho dedičstva (ďalej len „vecný útvar ministerstva“) do 10. apríla kalendárneho roka.
(2)	Navrhovateľ zodpovedá za obsahovú a formálnu stránku návrhu, ktorý obsahuje:
a)	osobné údaje navrhovaného (meno, priezvisko, titul, dátum a miesto narodenia, kontaktnú adresu a telefón),
b)	údaje o navrhovateľovi (názov a sídlo inštitúcie, útvaru)
c)	stručné zdôvodnenie návrhu
d)	dátum a podpis navrhovateľa.
Článok IV

(1)	Hodnotenie návrhov uskutočňuje deväťčlenná porota.
(2)	Členov poroty vymenúva minister na návrh navrhovateľov, ktorými sú Zväz múzeí na Slovensku, Rada galérií Slovenska, poradný orgán a na návrh vecného útvaru ministerstva. Každý z navrhovateľov predkladá návrh na troch členov poroty. Vecný útvar predkladá ministrovi konečný návrh, z ktorého minister vyberie deväť členov poroty.  Z navrhovaných kandidátov, ktorí sa nestanú členmi poroty, sa stávajú náhradníci. Predsedu a podpredsedu poroty s hlasovacím právom vymenúva minister z radov členov poroty. Tajomníka poroty bez hlasovacieho práva vymenúva minister na návrh vecného útvaru ministerstva.
(3) Členmi poroty môžu byť odborníci najmä z oblasti kultúry, umenia a ochrany kultúrneho dedičstva, zamestnanci rozpočtových a príspevkových organizácií v zriaďovateľskej pôsobnosti ministerstva a štátni zamestnanci, ktorých služobným úradom je ministerstvo. 
(4) Funkčné obdobie poroty je dvojročné. Člena poroty môže minister vymenovať aj opätovne. 
(5) Členstvo v porote zaniká:
a) uplynutím funkčného obdobia člena,
b) ak nie je potvrdené novým ministrom do jedného mesiaca od jeho nástupu do funkcie,
c) vzdaním sa členstva,
d) odvolaním člena za porušenie ustanovení tohto štatútu,
e) úmrtím člena. 
(6)	Ak člen poroty má blízky vzťah k osobe navrhovanej na udelenie ceny, je povinný to neodkladne oznámiť predsedovi poroty a nezúčastniť sa na posudzovaní návrhu na udelenie ceny osobe, ku ktorej má blízky vzťah. Ak predseda alebo podpredseda poroty má blízky vzťah k osobe navrhovanej na udelenie ceny, oznámi túto skutočnosť porote a  nezúčastní sa na posudzovaní návrhu na udelenie ceny osobe, ku ktorej má blízky vzťah.
(7) Predseda poroty vedie zasadnutie, zodpovedá za jeho priebeh a podpisuje záznam zo zasadnutia.
(8) Porota je uznášania schopná, ak sú na zasadnutí prítomné dve tretiny jej členov, pričom jedným z nich musí byť predseda alebo podpredseda poroty. Na prijatie rozhodnutia sa vyžaduje nadpolovičná väčšina prítomných členov poroty.
(9) Zasadnutia poroty sa zúčastňuje tajomník komisie. Zasadnutie poroty je neverejné. So súhlasom všetkých prítomných členov poroty sa na zasadnutí poroty môže zúčastniť aj osoba, ktorá nie je jej členom.
(10) Funkcia členov poroty je čestná. Tým nie je dotknutý ich nárok na úhradu cestovných nákladov podľa osobitného predpisu1).
(11) Porota predkladá ministrovi všetky návrhy so svojím stanoviskom najneskôr               do 30.  apríla kalendárneho roku.
(12) O schválení návrhov na udelenie ceny rozhoduje minister.

Článok V
Zrušujú sa:
1.	Štatút ceny Andreja Kmeťa č. MK 10055/1991 - 21 z 1. marca 1990,
2.	Smernice o zriadení a udeľovaní Ceny Andreja Kmeťa č. MK-1687/1992 z 21.decembra 1992.
Článok VI

Tento štatút nadobúda účinnosť dňom 1.  apríla 2008.

Marek Maďarič
minister kultúry

1)Zákon č. 283/2002 Zb. o cestovných náhradách v znení neskorších predpisov